Գաղթականութեան այս ողբալի երեւոյթը քիչ անգամ հետեւանքն է բնական աղէտներու – երկրաշարժ, հրաբուխ, ցունամի եւայլն: Առաւելաբար ան հետեւանքն է քաղաքական արարքներու եւ կարգ մը երկիրներու որդեգրած քաղաքականութեան: Արեւմուտքի համար ատիկա ունի մարդկային պումըրանկի երեւոյթը: Պետութիւններ կ'երթան ու կը քանդեն օճախները հեռաւոր երկիրներու, տեղահան ընելով բնիկ զանգուածը եւ յետոյ բարերարութիւն կը խաղան անոնց գլխուն: